|  |  |
| --- | --- |
| **คู่มือการใช้งานระบบ PVIS Services**  **ฉบับผู้ดูแลระบบ** | Microsoft Word logo |

หนังสือคู่มือฉบับนี้เขียนขึ้นมาเพื่อให้ผู้ดูแลระบบสามารถบริหารจัดการระบบ PVIS Services ได้โดยสะดวก ไม่ติดขัด สามารถเพิ่มเติม แก้ไข เปลี่ยนแปลงข้อมูลให้เป็นปัจจุบันเอย่างรวดเร็วและมีประสิทธิภาพ

ระบบ PVIS Services เป็นแอพพลิเคชันที่บริษัท โอเอวัน จำกัด พัฒนาขึ้นมาเพื่อสนับสนุนการบริหารจัดการข้อมูลงานระบบโซลาร์เซลล์ที่นับวันจะมีการใช้งานมากยิ่งขึ้น การบริหารจัดการที่ดีจะช่วยให้การใช้งานและสนับสนุนการใช้โซลาร์เซลล์ได้ง่าย และยิ่งมีการนำมาใช้งานมากขึ้น อันจะเป็นประโยชน์ต่อบริษัทที่ให้บริการโซลาร์เซลล์ที่มีมากมายทั่วบ้านทั่วเมือง

# **เริ่มการใช้งาน**

ระบบ PVIS Services เป็นเว็บแอพพลิเคชันที่สามารถเข้าใช้งานได้จากเว็บไซต์ <https://oa1school.com/pvis> แยกการทำงานออกเป็น 3 ส่วน ดังนี้

1. ส่วนสมาชิกที่ขายโครงการ
2. หน่วยงานที่ติดตั้งโซลาร์เซลล์
3. ผู้ดูแลระบบ

**ส่วนสมาชิกที่ขายโครงการ**

เป็นส่วนของสมาชิกที่เป็นตัวแทนบริษัทที่ออกไปติดต่อประสานงานกับหน่วยงานที่ติดตั้งโซลาร์เซลล์ โดยสมาชิกจะต้องบันทึกข้อมูลพื้นฐานของตนเองไว้ในระบบผ่านเมนู **สมัครสมาชิก** จากนั้นล็อกอินเข้าระบบจะมีเมนูให้เลือกใช้งานทั้งหมด 3 เมนู ดังนี้

1. ข้อมูลสมาชิก
2. เพิ่มหน่วยงาน
3. คำนวณรายได้

**เมนูข้อมูลสมาชิก** เป็นส่วนที่สมาชิกต้องบันทึกข้อมูลของตนเองอย่างละเอียด และรอจนกระทั่งบริษัทอนุมัติให้เป็นตัวแทนของบริษัทในการติดต่อประสานงานกับหน่วยงานต่าง ๆ โดยบริษัทจะออกเป็นหนังสือแต่งตั้งตัวแทน

**เมนูเพิ่มหน่วยงาน** เป็นส่วนที่สมาชิกต้องบันทึกข้อมูลหน่วยงานที่สมาชิกไปติดต่อแล้วสนใจติดตั้งโซลาร์เซลล์ ในแบบฟอร์มที่บริษัทกำหนด เมื่อบริษัทได้รับข้อมูลหน่วยงานแล้วจะประสานงานกับหน่วยงานนั้นเพื่อคำนวณขนาดกำลังการผลิตกระแสไฟฟ้าและจะบันทึกกำลังการผลิตลงในระบบ ซึ่งจะทำให้สมาชิกท่านั้นทราบว่าหน่วยงานที่ตนเองติดต่อจะติดตั้งโซลาร์เซลล์ขนาดเท่าใดและทราบรายได้ที่จะได้รับจากการขายโครงการนั้น อย่างไรก็ตามสมาชิกยังมีหน้าที่ประสานงานและติดต่อกับหน่วยงานไปจนกว่าจะมีการลงนามในสัญญาติดตั้งโซลาร์เซลล์กับหน่วยงานนั้น สมาชิกที่ขายโครงการจึงจะได้รับเงินค่าตอบแทนงวดที่หนึ่งในวันที่มีการลงนามในสัญญา และเมื่อบริษัทมีการส่งมอบงานการติดตั้งโซลาร์เซลล์ให้กับหน่วยงานแล้วสมาชิกจึงจะได้รับเงินค่าตอบแทนส่วนที่เหลือในวันเดียวกัน และเมื่อสมาชิกได้รับเงินค่าตอบแทนครบจำนวนแล้ว ถือว่าการทำงานกับหน่วยงานนั้นในการขายโครงการเสร็จสิ้นไปด้วย การติดต่อประสานงานต่าง ๆ ต่อจากนี้เป็นหน้าที่ของบริษัทที่จะดำเนินการต่อไป แต่หากว่ายังมีประเด็นปัญหาบางอย่างที่ต้องพึ่งพาสมาชิกก็ให้สมาชิกอำนวยความสะดวกพนักงานของบริษัทด้วย

ค่าตอบแทนสมาชิกที่ขายโครงการ บริษัทกำหนดราคามาตรฐานที่วัตต์ละ 1 บาท และค่าตอบแทนที่จ่ายนั้นจะต้องมีการหักภาษี ณ ที่จ่ายร้อยละ 3 ด้วย

**เมนูคำนวณรายได้** เป็นส่วนที่ช่วยให้สมาชิกสามารถคำนวณหารายได้จากการขายโครงการขนาดต่าง ๆ โดยสมาชิกเพียงพิมพ์ขนาดกำลังการผลิตลงในช่องรับข้อมูลที่กำหนด หลังจากคลิกปุ่ม OK ระบบจะคำนวณรายได้ให้เห็นว่าจะได้รับค่าตอบแทนเท่าใด มีการหักภาษี ณ ที่จ่ายไปเท่าไหร่ เงินรายได้ที่จะรับจริงเท่าไหร่ แต่ละงวดได้รับเงินเท่าไหร่ สมาชิกที่ขายโครงการขนาดใหญ่ได้ หรือขายได้หลายโครงการก็จะมีรายได้มากขึ้น ยิ่งทำยิ่งมีรายได้

**หน่วยงานที่ติดตั้งโซลาร์เซลล์**

หลังจากที่บริษัทมีการส่งมอบระบบโซลาร์เซลล์ที่ติดตั้งเสร็จเรียบร้อยให้กับหน่วยงานแล้ว เจ้าหน้าที่ของหน่วยงานที่ได้รับมอบหมายให้เป็นผู้ดูแลระบบของหน่วยงานก็จะสามารถเข้ามาดูการทำงานของระบบโซลาร์เซลล์ผ่านแอพพลิเคชันที่บริษัทติดตั้งให้ผ่านโทรศัพท์มือถือได้แบบเรียลไทม์ แต่หากต้องการดูการใช้ไฟฟ้าในแต่ละเดือน ค่าไฟฟ้าในแต่ละเดือน หรือการเข้าบำรุงรักษาระบบโซลาร์เซลล์ของบริษัทสามารถดูผ่านแอพ PVIS Services นี้ได้ โดยเมื่อล็อกอินเข้าระบบแล้วจะมีเมนูให้เลือกใช้งาน 3 เมนู ดังนี้

1. ค่าไฟฟ้า
2. การบำรุงรักษา
3. ภาพรวม

**ค่าไฟฟ้า**

เป็นส่วนที่บริษัทบันทึกข้อมูลการใช้ไฟฟ้าของหน่วยงานเป็นรายเดือน โดยจะแจ้งเป็นหมายเลขการใช้ไฟฟ้าครั้งล่าสุด ครั้งที่ผ่านมา จำนวนหน่วยที่ใช้ และเงินที่จ่ายเป็นค่าใช้ไฟฟ้าในแต่ละเดือน โดยข้อมูลเดือนล่าสุดจะอยู่ด้านบนสุด และจะมีสรุปผลการใช้ไฟฟ้าสะสมทั้งหมดในบรรทัดสุดท้าย ช่วยให้หน่วยงานเห็นถึงปริมาณการใช้ไฟฟ้าในแต่ละเดือน และสามารถเลือกดูใบเสร็จรับเงินในแต่ละเดือนผ่านจอภาพได้อีกด้วย

**การบำรุงรักษา**

เพื่อให้ระบบโซลาร์เซลล์สามารถทำงานได้ยาวนาน มีประสิทธิภาพเต็มกำลังความสามารถ บริษัทจะส่งพนักงานเข้ามาทำการบำรุงรักษาระบบโซลาร์เซลล์ที่ติดตั้งเป็นประจำทุกเดือน โดยจะมีการล้างแผงโซลาร์เซลล์ให้มีความสะอาด ตรวจสอบอุปกรณ์ที่เกี่ยวข้องกับการผลิตกระแสไฟฟ้า ความมั่นคงแข็งแรงของโครงสร้าง วัดการรั่วของกระแสไฟฟ้าเพื่อความปลอดภัย โดยทั้งหมดที่บริษัทเข้ามาบำรุงรักษาอุปกรณ์นั้นหน่วยงานสามารถเรียกดูผ่านแอพพลิเคชั่น PVIS Services ได้ตลอดเวลาที่ต้องการ

**ภาพรวม**

เป็นการรายงานผลการใช้ไฟฟ้าในรูปแบบของตารางและกราฟ มีการเปรียบเทียบการใช้ไฟฟ้าในช่วงเดืยวกันของปี เปรียบเทียบเดือนต่อเดือน ช่วยให้หน่วยงานสามารถวางแผนการใช้ไฟฟ้าได้ว่าจะเพิ่มหรือลดการใช้ไฟฟ้าที่จำเป็นหรือไม่จำเป็นอย่างมีประสิทธิภาพ

**ผู้ดูแลระบบ**

เป็นส่วนที่บริษัทใช้บริหารจัดการข้อมูลต่าง ๆ เพื่อให้สมาชิกที่ขายโครงการและหน่วยงานสามารถเรียกดูข้อมูลที่จำเป็นได้ โดยงานบางอย่างถ้าผู้ดูแลระบบยังไม่ดำเนินการหรืออนุมัติ งานบางส่วนจะไม่สามารถทำงานต่อไปได้ ดังนั้นการใช้ระบบ PVIS Services จึงเป็นการทำงานที่ประสานกันกับทุกส่วนที่เกี่ยวข้อง โดยมีเมนูใช้งาน 4 เมนูหลัก ดังนี้

1. หน่วยงาน
2. ค่าไฟฟ้า
3. การบำรุงรักษา
4. รายชื่อสมาชิก

**หน่วยงาน**

เป็นการแสดงรายชื่อหน่วยงานที่สมาชิกขายโครงการบันทึกไว้ ประกอบด้วย 3 เมนูย่อย ดังนี้

1. หน่วยงานทั้งหมด เป็นการแสดงรายชื่อหน่วยงานทั้งหมดที่มีการบันทึกไว้
2. หน่วยงานที่ติดตั้งแล้ว เป็นการแสดงรายชื่อเฉพาะหน่วยงานที่มีการติดตั้งโซลาร์เซลล์และส่งมอบแล้ว
3. หน่วยงานที่กำลังดำเนินการ เป็นการแสดงรายชื่อเฉพาะหน่วยงานที่ยังไม่มีการติดตั้งโซลาร์เซลล์

**ค่าไฟฟ้า**

เป็นส่วนที่ผู้ดูแลระบบบันทึกค่าการใช้ไฟฟ้าของแต่ละหน่วยงานในแต่ละเดือน

**การบำรุงรักษา**

เป็นส่วนที่ผู้ดูแลระบบบันทึกผลการบำรุงรักษาระบบโซลาร์เซลล์ของแต่ละหน่วยงานในแต่ละครั้ง

**รายชื่อสมาชิก**

เป็นส่วนที่แสดงรายชื่อสมาชิกที่ขายโครงการและรายชื่อผู้ดูแลระบบของแต่ละหน่วยงาน